b"\n_START_ARTICLE_\nCarl \xc3\x98sterbye\n_START_SECTION_\nVirke\n_START_PARAGRAPH_\nHans for\xc3\xa6ldre var kasserer Ejnar L\xc3\xb8ve \xc3\x98sterbye og Agnes Raupach. \xc3\x98sterbye var autodidakt_NEWLINE_Han debuterede 1928 p\xc3\xa5 Kunstnernes Efter\xc3\xa5rsudstilling og udstillede fra 1941 med Kammeraterne. Fra 1934 var han repr\xc3\xa6senteret p\xc3\xa5 Charlottenborg For\xc3\xa5rsudstilling. \xc3\x98sterbye fandt i begyndelsen sine motiver i Aarhus, men ops\xc3\xb8gte efterh\xc3\xa5nden ogs\xc3\xa5 motiver p\xc3\xa5 Sams\xc3\xb8, Bornholm, Helgen\xc3\xa6s, Djursland og Jystrup S\xc3\xb8 ved Ringsted. Han debuterede i slutningen af 1920'erne som deltager i kredsen af Frie jydske Malere og blev kendt som m\xc3\xb8rkemaler med jordfarver og en tung penself\xc3\xb8ring._NEWLINE_Senere lysnede han sin kolorit, og \xc3\x98sterbye blev s\xc3\xa6rlig kendt for de senere landskabsbilleder fra Midt- og Nordsj\xc3\xa6lland, is\xc3\xa6r fra egnen omkring Vals\xc3\xb8lille, der ofte viser en mark eller eng med et skovbryn bagved, bygget op af enkle farveflader og malet i et lyrisk, koloristisk betonet formsprog. Han arbejdede i serier, som ofte viser klitmotiver, enkelte norske bjergbilleder, figurbilleder og svenske kystmotiver._NEWLINE_Han modtog 1956 Eckersberg Medaillen. I sit sidste leve\xc3\xa5r blev han medlem af Gr\xc3\xb8nningen, men n\xc3\xa5ede ikke at udstille i foreningens regi, da han blev syg og d\xc3\xb8de._NEWLINE_Carl \xc3\x98sterbye bes\xc3\xb8gte Frankrig 1926 og Italien 1930, men disse ophold satte sig stort set ikke spor i hans stil._NEWLINE_\xc3\x98sterbye var censor for Kunstnernes Efter\xc3\xa5rsudstilling 1940-41 og for Kunstnernes P\xc3\xa5skeudstilling 1950-52 samt medlem af komit\xc3\xa9en for udstillingen Dansk Maleri og Skulptur i Dag 1941._NEWLINE_Han blev gift 2. maj 1934 i Aarhus med cand. pharm. Ingeborg Bendix Nielsen (2. december 1905 i K\xc3\xb8benhavn \xe2\x80\x93 27. oktober 1977), datter af cand. pharm., senere apoteker, Anton Frederik Bendix Nielsen og Signe Lauritzen."